Source: https://kuria-birosag.hu/hu/sajto/vallalkozoi-dijban-valo-megallapodas-megitelese-szerzodes-afa-fizetesre-vonatkozo-tilos-elemei
Timestamp: 2020-07-12 16:09:17+00:00

Document:
Vállalkozói díjban való megállapodás megítélése a szerződés áfa fizetésre vonatkozó tilos elemei esetén | Kúria
Vállalkozói díjban való megállapodás megítélése a szerződés áfa fizetésre vonatkozó tilos elemei esetén
Tájékoztató a Pfv.V.21.254/2019/7. ügyben hozott egyedi határozatról.
A peres felek között építési vállalkozási szerződés jött létre. A vállalkozó a teljes munka befejezése nélkül, késedelmesen és hibásan teljesített. A felperes ezért kereseti kérelmében az elmaradt munkák értékének vállalkozói díjból való leszámítását kérte, továbbá a javítási költségek megtérítését és árleszállítást, valamint a szerződésben kikötött mértékű kötbért igényelt. Az alperes ellenkérelmében a kereset elutasítását kérte – döntően – a szerződés érvénytelenségére hivatkozással. Nagyobb volumenű pótmunkák elvégzését is állította, továbbá a túlzott mértékű kötbér mérséklését is kérte.
A másodfokú bíróság jogerős ítéletében megállapította, hogy a felek a vállalkozói díj összegét érvényesen meghatározták, csak a számlázással (áfa fizetési kötelezettség mértékével) kapcsolatos rendelkezés ütközik jogszabályba. A másodfokú bíróság az alperes alaki érvénytelenségi kifogását sem találta alaposnak, és az alperes hibás és késedelmes teljesítésének jogkövetkezményeit alkalmazva elszámolt a felek között. A túlzott mértékű kötbért pedig jelentősen csökkentette.
A mindkét peres fél felülvizsgálati kérelme alapján eljáró Kúria a jogerős ítéletet a felülvizsgálattal támadott részében hatályában fenntartotta. Az alperes felülvizsgálati kérelmét csak a jogszabályi előírásoknak megfelelően előterjesztett részében vizsgálta és alaptalannak ítélte. A Kúria ítéletében rámutatott arra, hogy a vállalkozási szerződés érvényesen létrejött, mivel a felek a vállalkozói díjban megállapodtak. Helyesen ítélte meg a másodfokú bíróság a peres felek szerződésének tilos elemeit. A feleknek a számlázással (áfa fizetési kötelezettség mértékével) kapcsolatos jogszabályba ütköző, tilos megegyezése nem eredményezi a szerződés egészének érvénytelenségét. A Kúria alaptalannak ítélte az írásba foglalás elmaradására hivatkozva előterjesztett érvénytelenségi kifogást is.
A kifejtettek értelmében a peres felek közötti szerződésből jogok keletkeztek a szolgáltatás követelésére, és kötelezettségek az ellenszolgáltatás teljesítésére, továbbá érvényesíthető a szerződésben kikötött kötbérkövetelés is, amelynek a mértékét a másodfokú bíróság helyesen mérsékelte.
A Kúria a kötbér mérséklése tekintetében értékelte, hogy az alperes teljesítési késedelme esetére napi mértékű kötbér kikötésére került sor, amelyet nem a teljesítendő szolgáltatás értékéhez igazítottak a felek, és azt más módon sem maximálták. A felperes által érvényesített kötbérkövetelés a vállalkozói díj több mint ötszörösét tette ki, ami a Kúria megítélése szerint kirívóan aránytalan, eltúlzott, így a másodfokú bíróság helyesen rendelkezett annak mérsékléséről.

References: Kúria

 bíróság 
 bíróság 
 Kúria 
 Kúria 
 bíróság 
 Kúria 
 bíróság 
 Kúria 
 Kúria 
 bíróság